stanford-oval/wikipedia huggingface dataset:
Tiedonpakkaus
Häviötön ja häviöllinen pakkaus

Häviötön pakkausmenetelmä tarkoittaa, että tietoaines ei muutu lopullisesti vaan se kuvataan toisella tavalla pakkaamisen yhteydessä. Kun pakkaus puretaan, saadaan alkuperäinen tietoaines. Häviötön pakkaus tuottaa alkuperäistä pienemmän tietoaineksen silloin, kun pakattava data sisältää riittävästi redundanssia. Merkkejä suuresta redundanssista ovat esimerkiksi toistuvat merkkijonot tai ennustettavuus. Yksinkertaisin tilastollinen pakkaus, Huffmanin koodaus, perustuu siihen että useammin esiintyviä symboleja merkitään lyhyemmällä symbolilla.
Häviöllisessä pakkausmenetelmässä sen sijaan tiedon muuttuminen sallitaan, pyrkien kuitenkin mahdollisimman pieneen muutokseen ihmisen saaman kokemuksen kannalta. Esimerkiksi television katselija ei todennäköisesti havaitse, jos taustalta poistetaan joitakin yksityiskohtia tilanteessa, jossa hänen katseensa kohdistuu etualalla keskusteleviin henkilöihin. Myöskään ihmisen kuulo ei ole täydellinen; monet erilaiset ääninäytteet voivat kuulostaa samalta, vaikka ovatkin hyvin erilaisia tietokoneanalyysin mukaan. Kun löydetään sellaiset korvaavat palaset, jotka voidaan kuvata vähemmällä tietomäärällä kuin toiset, ja ne kuitenkin havainnoitsijasta tuntuvat samalta kuin alkuperäiset, voidaan saavuttaa pienempiä tiedostokokoja.
Periaatteessa häviöllinen pakkaus heikentää aina tallenteen laatua verrattuna alkuperäiseen. Pakattaessa siten, että laatuero ei suurinta osaa ihmisistä vielä häiritse, häviölliset menetelmät kuitenkin kykenevät yleisesti huomattavasti parempiin pakkaussuhteisiin kuin häviöttömät menetelmät.
Usein ihmiset kokevat häviöllisen pakkauksen miellyttävämmäksi vaihtoehdoksi kuin suuremman levytilan tai kaistanleveyden käytön. Tietyissä tapauksissa, kuten GSM-puhelimessa, äänen pakkaus mahdollistaa pienempien tiedonsiirtomäärien ansiosta matalamman lähetystehon ja useampien puhelimien yhtäaikaisen käytön samalla taajuuskaistalla.
Häviöllistä pakkausmenetelmää ja sen asetuksia valittaessa on otettava huomioon ainakin suorituskyvyn tarve, pakatun tiedon määrä ja häviöllisyyden tuntuma.
Sovelluksia

Häviöllisessä äänenpakkauksessa käytetään hyväksi psykoakustiikkaa, jonka avulla pystytään äänestä poistamaan osia, jotka ovat vaikeasti tai eivät lainkaan kuultavissa. Ihmisäänen pakkaamiseen sovelletaan vielä tästäkin erikoistuneempia menetelmiä ja siksi puheen pakkaamiseen käytetään erikoistuneita menetelmiä.
Puheenpakkausmenetelmiä käytetään etenkin matkapuhelinverkoissa ja Internet-puheluissa kun puolestaan musiikin pakkaamiseen erikoistuneita äänenpakkausmenetelmiä käytetään esimerkiksi arkistoitaessa CD-levyn sisältö kiintolevylle.
Yleisiä häviöllisiä menetelmiä ovat MP3 ja Ogg.
Häviöttömässä äänenpakkauksessa sama äänisignaali voidaan palauttaa äänen laadun kärsimättä. Yleinen häviöttömään pakkaukseen käytetty menetelmä on FLAC.
Kuvanpakkauksessa käytetty yleinen häviöllinen pakkausmenetelmä on JPEG. Yleisiä häviöttömiä menetelmiä ovat PNG ja TIFF. Myös GIF on häviötön, mutta sen väriavaruus rajoittuu 256 väriin.
DVD-levyissä käytetään häviöllistä MPEG-2-pakkausmenetelmää videon ja äänen pakkaamiseen.
Yleisessä tiedoston pakkauksessa ei voida soveltaa häviöllistä pakkausta. Tämä sisältää symbolisen tiedon, eli esimerkiksi tekstin, taulukoiden tai ohjelmakoodin pakkauksen, koska nämä eivät joitakin poikkeustapauksia lukuun ottamatta kestä yhdenkään bitin muuttamista. Häviöllistä pakkausta ei kannata myöskään käyttää esimerkiksi lääketieteellisten tai muiden ehdotonta tarkkuutta vaativien kuvien tallentamiseen, sillä se voi tuoda kuvaan ikäviä artefakteja eli pakkaushäviöstä johtuvia virheitä. Diagrammi- ja muissa vastaavissa kuvissa häviöllinen pakkaus ei välttämättä edes anna parempaa pakkaustulosta.
Teoria

Informaatioteoria, algoritmiikka ja hävikkiteoria (engl. rate distortion theory) muodostavat tiedon pakkaamisen teoreettisen pohjan. Tälle pohjan loi Claude Shannon julkaistessaan alan ensimmäiset teokset 1940- ja 1950-lukujen taitteessa. Doyle ja Carlson vuonna 2000 kirjoittivat tiedonpakkauksesta yhtenä yksinkertaisimmista ja hienostuneimmista tieteenaloista. Kryptografia ja koodausteoria liittyvät myös läheisesti pakkausmenetelmiin. Tiedon pakkaamisen ajatus liittyy myös tilastolliseen päättelyyn ja Suurimman uskottavuuden estimointiin (MLE).
Monet häviöttömät pakkausmenetelmät voidaan kuvata nelivaiheisena mallina. Häviöllisissä menetelmissä on useimmiten vielä useampia vaiheita, kuten ennustaminen, taajuusmuunnos ja kvantisointi.
Eräs yksinkertaisimmista pakkausmenetelmistä on juoksupituuskoodaus (RLE). Se perustuu ajatukseen, että usein tiedostoissa esiintyy samaa arvoa peräkkäisissä kohdissa. Etenkin piirrostyylisissä kuvissa esiintyy usein samaa väriarvoa rivin peräkkäisissä kuvapisteissä. Tällöin yksi samanvärinen juova, jossa muuten kuvattaisiin jokaisen pisteen väri erikseen, korvataan tiedolla käytetystä väristä ja juovan pituudesta. Tämä on malliesimerkki kuvien häviöttömästä pakkauksesta. Häviöttömyys on tärkeää täsmällisen tiedon, kuten tekstin, tietokoneohjelmien ja mittaustuloksien säilyttämisessä, koska pienikin sisällön muutos voi aiheuttaa virheellistä tulkintaa.
Lempel-Ziv (LZ) -pakkausmenetelmä on suosituin häviötön pakkausmenetelmä. Deflate-algoritmi on LZ:n muunnos, joka on optimoitu nopeaa pakkauksen purkamista ja parempaa pakkaussuhdetta silmällä pitäen. Tosin pakkausajat voivat olla Deflatella LZ-menetelmää pitemmät. Deflatea käytetään esimerkiksi PKZIP:ssä, PNG-kuvaformaatissa. Lempel-Ziv-Welch-menetelmä (LZW) on ollut Unisysin patentoima useissa länsimaissa kesäkuuhun 2003 saakka ja sitä on käytetty GIF-kuvien pakkaamisessa. Unisysin patentti ei ollut koskaan voimassa Suomessa. Mainitsemisen arvoinen on myös LZR-menetelmä (LZ-Renau), joka on Zip-menetelmän taustalla. Lempel-Ziv-menetelmät taulukoivat usein toistuvaa dataa, joka useimmissa menetelmissä kerätään aiemmasta datasta. Taulukko itsessään on usein Huffman-koodattu (esimerkiksi SHRI ja LZX). LZX on saanut alkunsa Amiga-tietokoneelle tehdyssä pakkausohjelmassa ja on käytössä ainakin Microsoftin Cabinet-pakkausmuodossa.
Kuten muunkin viestinnän yhteydessä, tiedon välittäminen pakattuna vaatii tuen sekä lähettäjältä että vastaanottajalta. Kirjoitetunkin tekstin osalta pitää ymmärtää tekstissä käytetty kieli, jotta tekstiä voisi lukea. Sama pätee myös tiedonpakkaukseen, eli molempien osapuolien pitää hallita käytetty pakkausmenetelmä. Vastaanottajan pitää myös tietää, millä pakkausmenetelmällä tieto on pakattu niiden kaikkien menetelmien joukosta, jotka on vastaanottajan hallussa. Käytetyn pakkausmenetelmän ja parametrien vuoksi tiedostomuoto sisältää tarvittavan tiedon pakatun purkamiseen: pakkaukseen käytettävät algoritmit voivat käyttää sanastoa tai parametreja, jotka on tunnettava kun tieto puretaan.
Tiedon pakkaamisen tyypit

kuvanpakkaus
puheen pakkaaminen
videonpakkaus
äänenpakkaus
tekstuurien pakkaus tietokonegrafiikassa
Pakkausmenetelmiä > Häviöttömät pakkausmenetelmät

Juoksupituuskoodaus (RLE) – käytössä mm. PCX-kuvissa
Sanakirjamenetelmät
Lempel-Ziv (LZ)
Deflate – (yhdistelmä Huffmanin koodausta ja LZ77:tä) – Käytössä ZIP:ssä, PNG-kuvissa
Lempel-Ziv-Welch (LZW) – käytössä Unixin vanhassa compress-työkalussa (tiedostopääte .Z ) sekä GIF-kuvissa
Lempel-Ziv-Oberhumer (LZO) – Pakkausmenetelmä, joka on nopea ja tarvitsee hyvin vähän muistia
Lempel-Ziv-Ross-Williams (LZRW)
Lempel-Ziv-Stac (LZS)
Lempel-Ziv-Storer-Szymanski (LZSS)
Lempel-Ziv-Markov chain algorithm (LZMA)
Statistical Lempel-Ziv
Lohkopakkausmenetelmät
Burrows-Wheeler-muunnos
bzip2 – yhdistelmä Burrows-Wheeleriä ja Huffman-koodausta
Ennustava pakkaus
Entropiakoodaus
Huffmanin koodaus – yksinkertainen, käytetään usein pakkauksen viimeisenä vaiheena
Aritmeettinen koodaus – monimutkaisempi
Lineaarinen ennustava koodaus
TTA – käytetään häviöttömässä äänenpakkauksessa
FLAC – käytetään häviöttömässä äänenpakkauksessa
Dynamic Markov Compression (DMC)
Shannonin koodaus
Pakkausmenetelmiä > Häviölliset pakkausmenetelmät

diskreetti kosinimuunnos (DCT)
JPEG – kuvanpakkausmuoto, joka käyttää diskreetin kosinimuunnoksen lisäksi kvantisointia ja lopuksi Huffmanin koodausta
MPEG – äänen ja videon pakkausmuoto, joka on hyvin laajassa käytössä. Soveltaa diskreetin kosinimuunnoksen lisäksi liikkeen ennustusta videonpakkauksen yhteydessä
MP3 – osana MPEG-1-standardia äänen ja musiikin pakkaamista varten. Käyttää kaistaerottelua ja MDCT:tä, havaintomallinnusta, kvantisointia ja Huffmanin koodausta
AAC – osana MPEG-2:n ja MPEG-4:n äänenpakkauksen määritystä, käyttää MDCT:tä, havaintomallinnusta, kvantisointia ja Huffmanin koodausta
Ogg Vorbis – AAC:n kaltainen pakkausmuoto, ei käytä patentoituja menetelmiä
Wavelet-pakkaus
JPEG 2000 – waveletteihin, kvantisointiin, ja entropiakoodaukseen perustuva menetelmä
tekstuurien pakkaukseen (tietokonegrafiikassa) on kehitetty useita häviöllisiä menetelmiä
3Dc
ASTC
ETC
FXT1
PVRTC
S2TC
S3TC
Puheen pakkaamiseen tarkoitettuja menetelmiä
Lyra
Speex
Aiheesta muualla

Wikimedia Commonsissa on kuvia tai muita tiedostoja aiheesta .
How File Compression Works, lyhyt johdatus pakkausmenetelmien toimintaan (englanniksi)
Pakkausformaattien tiedostopäätteitä (englanniksi)
Aiheesta muualla > Pakkausmenetelmien vertailuja

CompressionRatings.Com (englanniksi)
Large Text Compression Benchmark sekä Generic Compression Benchmark (englanniksi)
PH-indikaattori

Indikaattoripaperia. Rullan kyljessä väriasteikko.
pH-indikaattori on kemiallinen yhdiste, joka ilmaisee värillään tutkittavan liuoksen pH:n. Useat indikaattorit ovat orgaanisia heikkoja happoja tai emäksiä, joiden rakenne muuttuu niiden vastaanottaessa tai luovuttaessa protonin. Muuttunut rakenne absorboi valon eri aallonpituuksia ja tämä havaitaan liuoksen värin muuttumisena . pH-paperit koostuvat useista eri indikaattoreista.
Luonnon pH-indikaattorit

Lukuisat punaiset ja siniset antosyaanit ovat kasveissa esiintyviä indikaattoreita . Antosyaaneja on muun muassa punakaalissa, mustikassa sekä kurjenpolvissa.
Käyttö

pH-indikaattoreita käytetään muun muassa titrauksessa ekvivalenttikohdan määrittämiseen. Indikaattori valitaan reaktion mukaan. Koska indikaattorin väri ilmaisee vain onko liuos hapan, neutraali tai emäksinen, käytetään tarkan pH-arvon määrittämiseen pH-mittaria.
Alla olevassa taulukossa on yleisesti käytettyjä indikaattoreita. Indikaattoreiden värinmuutosalue saattaa hieman vaihdella lämpötilasta ja indikaattorin konsentraatiosta riippuen.
| Indikaattori | Väri matalassa pH:ssa | Värinmuutosalue | Väri  korkeassa pH :ssa |
| --- | --- | --- | --- |
| Metyylivioletti | keltainen | 1,3–3,7 | sinivioletti |
| Leukomalakiittivihreä (ensimmäinen värinmuutos) | keltainen | 0,0–2,0 | vihreä |
| Leukomalakiittivihreä (toinen värinmuutos) | vihreä | 11,6–14 | väritön |
| Tymolisininen (ensimmäinen värinmuutos) | punainen | 1,2–2,8 | keltainen |
| Tymolisininen (toinen värinmuutos) | keltainen | 8,0–9,6 | sininen |
| Metyylikeltainen | punainen | 2,9–4,0 | keltainen |
| Bromifenolisininen | keltainen | 3,0–4,6 | violetti |
| Kongopunainen | sinivioletti | 3,0–5,0 | punainen |
| Metyylioranssi | punainen | 3,1–4,4 | oranssi |
| Bromikresolivihreä | keltainen | 3,8–5,4 | sinivihreä |
| Metyylipunainen | punainen | 4,4–6,2 | keltainen |
| Metyylipunainen/ Bromikresolivihreä (viherpunaindikaattori) | punainen | 4,5–5,2 | vihreä |
| Lakmus | punainen | 4,5–8,3 | sininen |
| Bromikresolivioletti | keltainen | 5,2–6,8 | violetti |
| Bromitymolisininen | keltainen | 6,0–7,6 | sininen |
| Fenolipunainen | keltainen | 6,8–8,4 | violetti |
| Neutraalipunainen | punainen | 6,8–8,0 | keltainen |
| Naftoliftaleiini | värittömästä punertavaan | 7,3–8,7 | vihertävästä siniseen |
| Kresolipunainen | keltainen | 7,2–8,8 | punavioletti |
| Fenoliftaleiini | väritön | 8,3–10,0 | fuksia |
| Tymoliftaleiini | väritön | 9,3–10,5 | sininen |
| Alitsariinikeltainen R | keltainen | 10,2–12,0 | punainen |
| Indigokarmiini | sininen | 11,4-13,0 | keltainen |
Aiheesta muualla

Wikimedia Commonsissa on kuvia tai muita tiedostoja aiheesta .
Indikaattorilista (englanniksi)
Punakaalimehun väri riippuu happamuudesta.
Lakmuspaperiliuskoja
Jompainen

Jompainen on erään suomalaisen kansanrunon henkilö, joka on ehkä samaa kantaa kuin Kalevalassakin esiintyvä Joukahainen. Jompaisen kertomus on ensimmäinen muistiinmerkitty samporuno vuodelta 1817. Kertomuksen taltioi Carl Axel Gottlund Ruotsin Taalainmaan metsäsuomalaiselta vanhukselta Maija Turpiaiselta (Maja Hindricksdoter Turpoinen).
Jompainen liittyy tavallisesta poikkeavaan, ehkä äärimmilleen tiivistettyyn sampokertomukseen. Väinämöinen ja Jompainen lähtevät Pohjanmaalle hakemaan sammasta, joka on selvästi samaa sukua kuin muiden kertomusten sampo, mutta sammas tarkoittaa myös kirjaimellisesti pylvästä. Sankarit saavat sampaan kiinni, ja lähtevät sen kanssa merelle. Sammas kuitenkin pakenee pilveen. Jompainen lyö miekallaan sammalta kaksi varvasta poikki. Yksi varvas putoaa mereen, ja siitä tulee mereen suola. Toinen varvas putoaa maalle, ja siitä tulee maalle heinä. Jos Jompainen olisi onnistunut iskemään lisää varpaita, olisi vilja tullut kylvämättä.
Myöhemmin Karjalasta kerätyissä samporunoissa isketään myös varpaita irti, mutta ei sammolta, vaan siihen tarttuneelta Louhelta, joka on muuttautunut Kokko-linnuksi, ja on riistämässä sampoa takaisin itselleen. Varpaiden mukana saattaa pudota sammon osia, joista tulee rikkautta meriin tai maalle. Yksi vahingoittunut tai pieni varvas jää kuitenkin jäljelle, ja sen varassa Louhi kantaa sammon kannen Pohjolaan. Muutoin olisi saatu enemmän rikkautta.
Painted Desert

Seudulle tyypillisiä kallionrinteitä.
Painted Desert (suomeksi ’maalattu aavikko’) on Pohjois-Arizonassa Yhdysvalloissa sijaitseva vuoristoinen aavikko, jossa näkyy kallioissa värikkäitä kerrostumia, ikään kuin maalattuja. Ne ovat erityisen kauniita auringon laskiessa. Alue ulottuu Grand Canyonista Petrified Forestiin. Kerrostumat ovat triaskaudelta. Alue on navajo- ja hopi-intiaanien perinteistä aluetta.
Aiheesta muualla

Kuvia tai muita tiedostoja aiheesta Painted Desert Wikimedia Commonsissa
Torkkel

Torkkel on seuraavien henkilöiden sukunimi:
Kari Torkkel (s. 1947), jääkiekkoilija
Olli Torkkel (s. 1971), sirkustaiteilija ja telinevoimistelija
Pablo Barrios

| Henkilötiedot |
| --- | --- | --- | --- |
Koko nimi: Pablo Barrios Rivas
Syntymäaika: 15. kesäkuuta 2003 (ikä 21)
Syntymäpaikka: Madrid, Espanja
Pelipaikka: keskikenttäpelaaja
Pituus: 181 cm
Paino: 75 kg
Seura
Seura: Atlético Madrid
Pelinumero: 8
Junioriseurat
2008–2011: Moratalaz
2011–2017: Real Madrid
2017–2022: Atlético Madrid
Seurat
| Vuodet | Seura | O | (M) |
| 2022–2023 | Atlético Madrid B | 12 | (1) |
| 2022– | Atlético Madrid | 46 | (0) |
 Seurajoukkueuran tilastot kattavat vain kansalliset sarjat, päivitetty 24. elokuuta 2024.
Pablo Barrios Rivas (s. 15. kesäkuuta 2003 Madrid, Espanja) on espanjalainen jalkapalloilija. Hän edustaa Espanjan pääsarjassa pelaavaa Atlético Madridia. Barrios on pelipaikaltaan keskikenttäpelaaja.
Seurajoukkueura

Barrios on alun perin Atléticon paikallisvastustajan Real Madridin kasvatti. Hän siirtyi 14-vuotiaana Atléticon juonioriakatemiaan. 
Kauden 2022–23 aikana Barrios vakiinnutti paikkaansa miesten edustusjoukkueessa. Hän teki liigadebyyttinsä 19-vuotiaana lokakuussa 2022 Cádizia vastaan pelatussa kotiottelussa. Vain päiviä myöhemmin hän teki ensiesiintymisensä myös Mestarien liigassa.
Maajoukkueura

Barrios on edustanut Espanjaa alle 19-vuotiaiden maajoukkueessa.
Jomolhari

| Jomolhari> ཇོ་མོ་ལྷ་རི 绰莫拉日峰 |
| --- | --- |
 Jomolhari kuvattuna vuonna 2009
Korkeus:  7 326 m
Prominenssi:  2 335 m
Sijaintitiedot
 Koordinaatit: 27°49′21″N, 89°16′12″E 
Sijainti:  Bhutanin ja Kiinan raja
Vuoristo:  Himalaja
Kiipeilytiedot
Ensimmäinen nousu huipulle:  1937
Jomolhari tai Chomolhari (tiibetiksi ཇོ་མོ་ལྷ་རི, kiin. 绰莫拉日峰) on Bhutanissa Paron piirikunnassa sijaitseva 7 326 metriä korkea vuori. Jomolharilla on historiansa aikana uskottu olevan yhteyksiä jumalattariin, ja sen lähistöllä asuneet pelkäsivät tulevansa pudotetuksi alas vuorelta, jos sinne yrittäisi kiivetä. Sinne kiivettiin ensimmäisen kerran vuonna 1937, ja nykyään se on vaeltajien suosiossa. Jomolhari on myös Paro Chhu -joen alkulähde.
Jomolhari Mountain Festival on vuotuinen tapahtuma, jolla juhlitaan Lingzhi Gewogin historiaa. Vuonna 2023 sen isäntäkaupunkina toimi Soe gewogin kylä.
John N. Mitchell

John Mitchell
John Newton Mitchell (15. syyskuuta 1913 Detroit, Michigan – 9. marraskuuta 1988 Washington) oli yhdysvaltalainen asianajaja ja poliitikko, joka toimi Yhdysvaltain oikeusministerinä vuosina 1969–1972. Hän sotkeutui Watergate-skandaaliin ja oli vankilassa 19 kuukautta vuosina 1977–1979.
Mitchell opiskeli lakimieheksi Fordhamin yliopistossa New Yorkissa ja toimi toisen maailmansodan aikana Yhdysvaltain laivastossa torpedoveneen komentajana. Sen jälkeen hän työskenteli pitkään tunnetussa newyorkilaisessa asianajotoimistossa ja sai mainetta julkisten joukkovelkakirjojen asiantuntijana. Mitchell päätyi yhteistyöhön Richard Nixonin kanssa vuonna 1967, jolloin heidän asianajotoimistonsa yhdistyivät. Vuoden 1968 presidentinvaaleissa Mitchell toimi Nixonin kampanjapäällikkönä. Presidentiksi valittu Nixon nimitti hänet oikeusministeriksi tammikuusta 1969 alkaen.
Mitchell teki ministerinä joitain kiistanalaisia päätöksiä. Hän tuki korkeimman oikeuden tuomareiksi kahta Nixonin asettamaa ehdokasta, jotka senaatti hylkäsi sopimattomina, nosti syytteitä Vietnamin sotaa vastustaneita mielenosoittajia vastaan, hyväksyi salakuuntelun käytön ilman oikeusistuimen antamaa lupaa ja yritti estää Daniel Ellsbergin vuotamien niin sanottujen Pentagonin paperien julkaisemisen nostamalla kanteen, jonka korkein oikeus myöhemmin hylkäsi.
Mitchell erosi ministerin tehtävistä maaliskuussa 1972 ja siirtyi Nixonin uudelleenvalintakomitean puheenjohtajaksi. Hän erosi tästäkin tehtävästä heinäkuussa 1972 pian demokraattisen puolueen toimistoon Watergate-talossa tehdyn murron paljastumisen jälkeen. Vuonna 1974 Mitchelliä vastaan nostettiin syyte osallisuudesta murron suunnitteluun sekä oikeuden haittaamisesta ja väärän valan vannomisesta tapausta seuranneen salailun yhteydessä. Seuraavana vuonna hänet todettiin syylliseksi ja tuomittiin kahden ja puolen vuoden vankeuteen. Hän aloitti rangaistuksen suorittamisen vuonna 1977 ja pääsi ehdonalaiseen vapauteen 19 kuukauden jälkeen vuonna 1979.
Aiheesta muualla

Kuvia tai muita tiedostoja aiheesta John N. Mitchell Wikimedia Commonsissa
Luettelo televisiosarjan Simpsonit DVD-julkaisuista

Ensimmäisen kauden DVD-julkaisu.
Tämä on luettelo televisiosarjan Simpsonit DVD-julkaisuista. Kaikkia näistä ei ole julkaistu Suomessa eikä niillä ole suomenkielistä nimeä, ja joitain on voitu julkaista uudelleen eri versioina. Julkaisuja levittää Suomessa Svensk Filmindustrin tytäryhtiö FS Film.
Twentieth Century Fox ilmoitti keväällä 2015, että Simpsonien kausijulkaisuja ei tulevaisuudessa enää julkaista DVD:llä eikä Blu-raylla, mutta kesällä 2017 yhtiö ilmoitti, että tuotantokausien julkaisu jatkuu.
DVD-kausijulkaisut

Yhdysvalloissa on ilmestynyt kaksikymmentä ensimmäistä tuotantokautta DVD-bokseina. Suomessa on julkaistu vain tuotantokaudet 1-17 ja 20.
18. ja 19. kauden Suomen-julkaisusta ei toistaiseksi ole tietoa.
Normaalisti tuotantokaudet on julkaistu DVD:llä kronologisessa järjestyksessä, mutta poikkeuksellisesti 20. tuotantokausi sai DVD-julkaisunsa vuonna 2010 Simpsoneiden 20-vuotisjuhlan kunniaksi.
Tuotantokaudet ja Suomen-julkaisupäivät:
Ensimmäinen tuotantokausi (28.9.2001)
Toinen tuotantokausi (28.6.2002)
Kolmas tuotantokausi (3.10.2003)
Neljäs tuotantokausi (23.7.2004)
Viides tuotantokausi (21.3.2005)
Kuudes tuotantokausi (1.1.2006)
Seitsemäs tuotantokausi (28.4.2006)
Kahdeksas tuotantokausi (27.10.2006)
Yhdeksäs tuotantokausi (9.3.2007)
Kymmenes tuotantokausi (7.9.2007)
Yhdestoista tuotantokausi (24.10.2008)
Kahdestoista tuotantokausi (18.9.2009)
Kolmastoista tuotantokausi (10.9.2010)
Neljästoista tuotantokausi (16.9.2011)
Viidestoista tuotantokausi (14.12.2012)
Kuudestoista tuotantokausi (11.12.2013)
Seitsemästoista tuotantokausi (3.12.2014)
Kahdeksastoista tuotantokausi (Yhdysvalloissa 5.12.2017)
Yhdeksästoista tuotantokausi (Yhdysvalloissa 3.12.2019)
Kahdeskymmenes tuotantokausi (8.10.2010)
Kausien 1–19 julkaisut ovat "keräilijän versioita" (engl. Collector’s Edition), ja ne sisältävät erilaista taustamateriaalia, kuten tekijöiden kommenttiraitoja, poistettuja kohtauksia, pienoisdokumentteja ja mainoksia.
Blu-ray-kausijulkaisut

Kahdennestakymmenennestä kaudesta alkaen Simpsoneita on esitetty Yhdysvalloissa teräväpiirtona. Sarjan Blu-ray-versioita on toistaiseksi julkaistu (DVD-versioiden rinnalla) ainoastaan Yhdysvalloissa ja Australiassa: kaudet 13–17 ja 20. Suomessa nämä kaudet on julkaistu ainoastaan DVD:nä.
Teemajulkaisut > Kauhujen talo

Sisältää neljä Kauhujen talo -jaksoa.
Kauhujen talo, osa 5 (Treehouse of Horror V)
Kauhujen talo, osa 6 (Treehouse of Horror VI)
Kauhujen talo, osa 7 (Treehouse of Horror VII)
Kauhujen talo, osa 12 (Treehouse of Horror XII)
Teemajulkaisut > Simpsoneiden joulu

Sisältää viisi joulu- tai talviaiheista jaksoa eri kausilta.
Joulurauha (Simpsons Roasting on an Open Fire)
Ystävä hädässä (Mr. Plow)
Jouluvaras (Miracle on Evergreen Terrace)
Lelusensaatio (Grift of the Magi)
Pikku Buddha (She of Little Faith)
Teemajulkaisut > Simpsonit villinä

Sisältää neljä juhlinta-aiheista jaksoa eri kausilta.
Vakoilukamera (Homer's Night Out)
Kartanon herrat (The Mansion Family)
Kirottu sunnuntai (Sunday, Cruddy Sunday)
Baarimikko (Homer the Moe)
Teemajulkaisut > Simpsoneiden joulu 2

Sisältää neljä jouluaiheista jaksoa.
Perheen kunnia (Homer vs. Dignity)
Lumen taju (Skinner's Sense of Snow)
Lännen mailla (Dude, Where's My Ranch?)
Homer-sedän parannus (’Tis The Fifteenth Season)
Teemajulkaisut > Simpsoneiden vastaisku

Sisältää neljä jaksoa ja koosteen Tähtien sota -viittauksista sarjassa.
Koira kuoleman partaalla (Dog of Death)
Bartin lankeemus (Marge Be Not Proud)
Lisan oma sota (The Secret War of Lisa Simpson)
Gangsterien armoilla (Mayored to the Mob)
Teemajulkaisut > Simpsonit: Pussailua pusikossa – heidän tarinansa

Neljä jaksoa Homerin ja Margen suhteesta. (Julkaistu 9.3.2007.)
Marge, eletään vaarallisesti (Natural Born Kissers)
Margen rinnat (Large Marge)
Kolme miestä ja Homer (Three Gays of the Condo)
Menneisyyden ilot (The Way We Weren't)
Teemajulkaisut > Filmifestarit

Sisältää elokuva-aiheisia jaksoja.
Mr. Simpson menee Hollywoodiin (Beyond Blunderdome)
Rangaistus (Itchy & Scratchy: The Movie)
22 tarinaa (22 Short Films About Springfield)
Neljät hautajaiset ja yhdet häät (A Star is Burns)
Teemajulkaisut > The Simpsons Backstage Pass

Neljä musiikkiaiheista jaksoa.
Kaksi kaupunkia (A Tale of Two Springfields)
Kanuunanruokaa (Homerpalooza)
Homerin kvartetti (Homer's Barbershop Quartet)
Oton seikkailut (The Otto Show)
Teemajulkaisut > Riski bisnes

Sisältää neljä työelämään liittyvää jaksoa.
Kaksi totuutta (Realty Bites)
Turpiin ja onnea (Homer the Smithers)
Homer, seuraava astronautti (Deep Space Homer)
Susi ihmiselle susi (Marge Gets a Job)
Teemajulkaisut > Too Hot For TV

Kauhujen talo, osa 9 (Treehouse of Horror IX)
Mies ja pyssy (The Cartridge Family)
Marge, eletään vaarallisesti (Natural Born Kissers)
Papan ihmelääke (Grandpa vs. Sexual Inadequacy)
Teemajulkaisut > Matkalla Hollywoodiin

Tähtien loisteessa (When You Dish Upon a Star)
Lentopelko (Fear of Flying)
Gabbo vai Krusty (Krusty Gets Kancelled)
Homerin tuliliemi (Flaming Moe's)